**GRADSKA KNJIŽNICA BELI MANASTIR**

**SREDIŠNJA KNJIŽNICA MAĐARA U RH**

# K. TOMISLAVA 2

# BELI MANASTIR

OBRAZLOŽENJE II. IZMJENA FINANCIJSKOG PLANA ZA 2024.g.

OPĆI DIO

U odnosu na I. izmjene i dopune financijskog plana, planirani ukupni rashodi za 2024.g. su povećani za 6,9 % kako bi, sukladno Kolektivnom ugovoru za zaposlenike Gradske knjižnice Beli Manastir te Dodatku I. kolektivnom ugovoru, bila osigurana dostatna sredstva za rashode za zaposlene (31) do kraja godine.

Planirani prihodi su također povećani u odnosu na tekuću godinu. Opći prihodi i primici su povećani sukladno izračunu rashoda za zaposlene.

POSEBNI DIO

OBRAZLOŽENJE PROGRAMA (AKTIVNOSTI I PROJEKATA)

**1060 PROGRAM KULTURE**

Gradska knjižnica Beli Manastir javna je ustanova koja obavlja knjižničnu djelatnost. Prema namjeni i sadržaju knjižničnog fonda ona je narodna knjižnica. Jedina je narodna knjižnica na području Baranje, a od 90-ih godina 20. st. ima status Središnje knjižnice Mađara u RH.

Osnovna je djelatnost svake knjižnice zadovoljavanje potreba svojih korisnika za knjižničnom građom. Sva građa koja pristiže u knjižnice i koja se u njima čuva i daje na korištenje naziva se knjižničnom građom, te tvori knjižnični fond. Knjižnični je fond promjenjiv i s obzirom na veličinu i s obzirom na vrstu građe – on se neprestano povećava, stalno nadopunjuje i na različite načine, u skladu s knjižničnim poslovanjem, dijeli, a što je veći i raznovrsniji, knjižnica je bogatija i može zadovoljiti različitu strukturu i zahtjeve svojih korisnika.

Osim redovite posudbe knjižnične građe, knjižnica u sklopu svoje osnovne djelatnosti kontinuirano obavlja i sljedeće aktivnosti:

* Bibliomobilska služba—dostava knjiga na kućnu adresu starijim i bolesnim osobama,
* Organiziranje kulturnih događanja u Mjesecu knjige, Noći knjige i drugim značajnim datumima. Mjesec hrvatske knjige tradicionalna je i najveća manifestacija u Hrvatskoj posvećena knjizi, knjižarstvu i knjižničarstvu. Od 15. listopada do 15. studenoga u mnogim hrvatskim knjižnicama, pa tako i u Gradskoj knjižnici Beli Manastir, održavaju se brojni programi – izložbe, susreti s piscima, predavanja, radionice, kojima je cilj približiti knjigu krajnjem korisniku.
* Program „Istražujući učim više“

Program je započeo 2023. godine pod pokroviteljstvom Ministarstva kulture i medija RH i Osječko-baranjske županije. Program je zamišljen kao niz edukativnih radionica i igraonica za djecu osnovnoškolske dobi, a održava se na dječjem odjelu Knjižnice. Osmišljen je u suradnji s učiteljima razredne nastave i prati godišnji nastavni plan i program. Tematski pokriva različita područja od književnosti, matematike, prirode i društva do sata razrednika odnosno tema građanskih vrijednosti i ljudskih prava. Osnovni je cilj programa potaknuti djecu na samostalno istraživanja, učenje u slobodno vrijeme na zabavan i lak način izvan školske učionice te ukazati na mogućnosti koje narodne knjižnice pružaju budućem obrazovanju. U suradnji sa stručnjacima pedagoškog profila, književnicima i likovnim umjetnicima obogaćuje se nastavni plan i program, motivira se djecu za obrazovni sadržaj i potiče se želja za učenjem. Djeca osmišljavaju vlastite projekata koje potom prezentiraju u školi, a susreti sa književnicima, izvedbenim umjetnicima i stručnjacima određenog područja koje se obrađuje (veterina, meteorologija, ilustracija, novinarstvo, medicina i sl.) dodatna su im motivacija. Program je izuzetno dobro prihvaćen od strane učenika osnovnih škola, nastavnika i roditelja tijekom 2023. i 2024. godine, a djeca su posjećivala radionice različite tematike i upoznala se sa stručnjacima, znanstvenicima i umjetnicima raznih područja. S obzirom na kvalitetu i raznolikost sadržaja, zainteresiranost učenika i nastavnika smatramo kako je program potrebno nastaviti i u 2025. godini.

* Suradnja sa knjižnicama i ustanovama na području kulture i obrazovanja u Hrvatskoj i u Republici Mađarskoj.
* "Uskoro u školu, danas u knjižnicu" - program za predškolce na dječjem odjelu,
* I mnoge druge.

U sklopu Programa kulture provode se sljedeće aktivnosti:

**AKTIVNOST A100601 DJELATNOST GRADSKE KNJIŽNICE BELI MANASTIR (Izvor financiranja: Opći prihodi i primici)**

Knjižnica svojim službama i uslugama potiče i širi opće obrazovanje, stručni i znanstveni rad, a posebno se zalaže za to da svi slojevi društva steknu naviku čitanja i korištenja raznolikih knjižničnih usluga.

Tijekom 2023.g. Gradska knjižnica zabilježila je sljedeći broj posjeta:

* Fizičke posjete **19.861**
* Posjete na mrežnim stranicama **29.926**
* Posjete na društvenim mrežama **110.056.**

Knjižnica je u 2023.g. imala **1.438 aktivna člana**, s tim da je novoupisanih bilo 357, 741 član je obnovio članstvo, a 340 je prenijelo članstvo.

U 2023.g. ukupno je održano **78 radionica za djecu, 4 predavanja za odrasle te 29 organiziranih skupnih vođenih posjeta knjižnici.**

Postojeći broj, kako članova, tako i radionica te ostalih kulturnih događanja, knjižnica namjerava povećavati i nadograđivati, sukladno raspoloživim financijskim sredstvima.

**AKTIVNOST A101601 DJELATNOST GRADSKE KNJIŽNICE BELI MANASTIR FINANCIRANA IZ DRUGIH IZVORA**

Redovita djelatnost knjižnice osigurava se, osim sredstvima iz nadležnog proračuna, još i prihodima po posebnim propisima (članarine), pomoćima iz države i inozemstva te nešto manje donacijama fizičkih i pravnih osoba.

Ministarstvo kulture i medija sufinancira organiziranje pojedinih događanja i rad Središnje knjižnice Mađara. Gradska knjižnica Beli Manastir ima status Središnje knjižnice Mađara u RH čiji su osnovni zadaci i ciljevi očuvanje mađarske kulturne baštine, kulturne vrijednosti i tradicija, njegovanje mađarske riječi u pismu i govoru u Baranji, ali i na čitavom području Hrvatske.

**AKTIVNOST K100602 NABAVA KNJIGA / OPREME ZA GRADSKU KNJIŽNICU BELI MANASTIR**

Osnovna je djelatnost svake knjižnice zadovoljavanje potreba svojih korisnika za knjižničnom građom. U 2023.g. ukupno je nabavljeno **1.479 jedinica građe** u vrijednosti od 25.894,37 eura te je na dan 31.12.2023.g. sveukupni broj knjižničnog fonda iznosio **73.109 jedinica knjižnične građe** ukupne vrijednosti **874.427,46 eura.** Tijekom 2023.g. posuđeno je ukupno **17.438 jedinica knjižnične građe.**

**Cilj je i dalje povećavati i obogatiti knjižnični fond koji će biti dostupan svakom korisniku usluga knjižnice.**

Osim nabave knjiga planira se i manje ulaganje u opremu, točnije u uredske stolice.

**AKTIVNOST K101602 NABAVA KNJIGA / OPREME ZA GRADSKU KNJIŽNICU BELI MANASTIR FINANCIRANA IZ DRUGIH IZVORA**

Knjižna i neknjižna građa, osim iz proračuna osnivača, financira se i iz sljedećih izvora:

* Ministarstvo kulture i medija RH
* Osječko – baranjska županija
* Mađarska
* Dar
* Vlastita sredstva (prihodi po posebnim propisima)

Osim nabave knjiga planira se ulaganje u novi službeni automobil za koji će se zatražiti sredstva od Ministarstva kulture i medija putem javnog natječaja. S obzirom na knjižnične stanice (vrtiće i škole u Baranji) s kojima knjižnica ima potpisane ugovore i kojima redovito dostavlja knjižnu građu , kao i starijoj populaciji po potrebi, potrebno je nabaviti u novo prijevozno sredstvo.

ZAKONSKE I DRUGE PRAVNE OSNOVE ZA PROVOĐENJE PROGRAMA

Djelatnost Gradske knjižnice Beli Manastir ostvaruje se u skladu s odredbama:

* Zakona o knjižnicama i knjižničnoj djelatnosti (NN 17/19, 98/19, 114/22, 36/24)
* Standarda za narodne knjižnice u RH (NN 58/99, 103/21)
* Zakona o ustanovama (NN 76/93, 29/97, 47/99, 35/08, 127/19, 151/22)
* Zakona o proračunu (NN 87/08, 136/12, 15/15, 127/19, 144/21)
* Pravilnika o proračunskom računovodstvu i računskom planu (NN 124/14, 115/15, 87/16, 3/18, 126/19, 158/23)
* Pravilnika o planiranju u sustavu proračuna (NN 1/24)

USKLAĐENOST CILJEVA, STRATEGIJE I PROGRAMA S DOKUMENTIMA DUGOROČNOG RAZVOJA

Smjernice za rad:

* Narodna knjižnica: IFLA-ine i UNESCO-ove smjernice za razvoj službi i usluga
* Smjernice za knjižnične usluge za multikulturalne zajednice
* Smjernice za knjižnične usluge za mladež
* Smjernice za knjižnične usluge za djecu
* Strategija razvoja narodnih knjižnica u RH Nacionalna strategija za poticanje čitanja

ISHODIŠTE I POKAZATELJI NA KOJIMA SE ZASNIVAJU IZRAČUNI I OCJENE POTREBNIH SREDSTAVA ZA PROVOĐENJE PROGRAMA

Ukupni planirani rashodi su nešto veći u odnosu na planirane rashode prema izvornom planu, a povećanje se odnosi na primjenu potpisanog Kolektivnog ugovora za zaposlenike Gradske knjižnice Beli Manastir te Temeljnog kolektivnog ugovora za javne službe. Također, dio povećanje rashoda odnosi se na raspodjelu rezultata iz 2023.g.

IZVJEŠTAJ O POSTIGNUTIM CILJEVIMA I REZULTATIMA PROGRAMA TEMELJENIM NA POKAZATELJIMA USPJEŠNOSTI U PRETHODNOJ GODINI

Kao neprofitne ustanove u kulturi knjižice nisu samo poslovni subjekti, stoga se pokazatelji njihove uspješnosti ne mogu iskazivati financijskom dobiti. Neosporno je da knjižnice postoje kako bi služile ljudima, no one ne služe svima u jednakoj mjeri, budući da ih populacija ne koristi izravno i na jednak način.

Općenito govoreći, ishodi kulturnih ustanova obuhvaćaju stjecanje znanja, informacijsku pismenost, akademski ili stručni uspjeh, socijalnu uključenost i dobrobit, te očuvanje kulturne baštine i pisane riječi za buduće naraštaje. Za uspješno djelovanje narodne knjižnice presudno je zadovoljavajuće financiranje, odnosno bez odgovarajućeg dugoročnog financiranja nemoguće je razviti politiku pružanja usluga i učinkovito korištenje raspoloživih resursa.

Ukoliko govorimo o statističkim pokazateljima uspješnosti Gradske knjižnice Beli Manastir u protekloj godini (2023.) onda se ističu brojke:

* 27.896 posuđenih jedinica knjižnične građe,
* 2.318 novonabavljenih jedinica građe u vrijednosti 38.439,54 eura,
* 21.118 korisnika koji su u 2022. koristili knjižnične usluge,
* 108.971 puta su pregledani sadržaji na mrežnim i društvenim sadržajima knjižnice,
* 71.642 dostupne jedinice knjižnične građe.

Ravnateljica:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dr.sc. Marija Kretić Nađ